KOMMISSIONENS BESLUTNING

af 9. juni 1999

om bemyndigelse af medlemsstaterne til midlertidigt at tillade handel med frø af visse arter, der ikke opfylder kravene i Rådets direktiv 66/401/EØF og 66/402/EØF

(meddelt under nummer K(1999) 1557)

(1999/416/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/401/EØF af 14. juni 1966 om handel med frø af foderplanter(1), senest ændret ved direktiv 98/96/EF(2), særlig artikel 17,

under henvisning til Rådets direktiv 66/402/EØF af 14. juni 1966 om handel med sædekorn(3), senest ændret ved direktiv 1999/8/EF(4), særlig artikel 17,

under henvisning til anmodninger fra Finland og Sverige, og

ud fra følgende betragtninger:

(1) I de ovennævnte medlemsstater er mængden af sædekorn af rug (Secale cereale L.) for Finlands vedkommende og frø af timothé (Pleum bertolonii DC) for Sveriges vedkommende af sorter, der egner sig til nordlige vækstbetingelser, og som opfylder kravene i de nævnte direktiver med hensyn til spireevne, utilstrækkelig og kan således ikke dække disse landes behov;

(2) det er umuligt at dække behovet tilfredsstillende med frø, som opfylder alle krav i nævnte direktiver, fra andre medlemsstater eller fra tredjelande;

(3) Finland og Sverige bør derfor i en periode indtil den 31. oktober bemyndiges til at tillade handel med sædekorn af rug og frø af timothé, som er undergivet mindre strenge krav;

(4) desuden bør andre medlemsstater, som er i stand til at forsyne Finland eller Sverige med frø, der ikke opfylder kravene i nævnte direktiver, bemyndiges til at tillade handel med sådant frø;

(5) de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Finland bemyndiges til indtil den 31. oktober 1999 for de arter og på de betingelser, der er fastsat i bilaget, at tillade handel på sit område med sædekorn af rug, som ikke opfylder kravene i direktiv 66/402/EØF med hensyn til mindste spireevne, hvis følgende betingelser er opfyldt:

a) spireevnen er mindst som fastsat i bilaget

b) på den officielle etiket skal spiringen, der er fastslået i rapporten om den officielle frøundersøgelse, være angivet.

Artikel 2

Sverige bemyndiges til indtil den 31. oktober 1999 for de arter og på de betingelser, der er fastsat i bilaget, at tillade handel på sit område med frø af timothé, som ikke opfylder kravene i direktiv 66/401/EØF med hensyn til mindste spireevne, hvis følgende betingelser er opfyldt:

a) spireevnen er mindst som fastsat i bilaget

b) på den officielle etiket skal spiringen, der er fastslået i rapporten om den officielle frøundersøgelse, være angivet.

Artikel 3

1. De øvrige medlemsstater bemyndiges til på de i artikel 1 og 2 fastsatte betingelser og til de af ansøgermedlemsstaterne påtænkte formål at tillade handel på deres område med frø, for hvilket handel tillades efter denne beslutning.

2. Ved anvendelsen af stk. 1 yder medlemsstaterne hinanden administrativ bistand. Ansøgermedlemsstaterne skal underrettes af de øvrige medlemsstater om, hvorvidt de har til hensigt at tillade handel med sådant frø, inden der kan gives tilladelse. Ansøgermedlemsstaterne kan kun gøre indsigelse, hvis hele den mængde, der er anført i denne beslutning, allerede er blevet fordelt.

Artikel 4

Medlemsstaterne underretter straks Kommissionen og de øvrige medlemsstater om, hvor store mængder frø der er mærket og tilladt bragt i handelen på deres område i henhold til denne beslutning.

Artikel 5

Denne beslutning er rettet til medlemsstaterne.

Udfærdiget i Bruxelles, den 9. juni 1999.

På Kommissionens vegne

Franz FISCHLER

Medlem af Kommissionen

(1) EFT 125 af 11.7.1966, s. 2298/66.

(2) EFT L 25 af 1.2.1999, s. 27.

(3) EFT 125 af 11.7.1966, s. 2309/66.

(4) EFT L 50 af 26.2.1999, s. 26.

BILAG

>TABELPOSITION>